次韵郭明叔長歌
作者：黄庭堅
朝代：宋

paragraphs: 君不見懸車劉屯田，騎牛澗壑弄潺湲。
八十唇紅眼點漆，金鍾舉酒不留殘。
君不見征西徐尚書，爲國捐軀矢石間。
龍章鳳姿委秋草，天馬長辭十二閑。
何如高陽酈生醉落魄，長揖輟洗驚龍顔。
丈夫當年傾意氣，安用蚓食而蝎跧。
古人已作泉下土，風義可想猶班班。
郭侯忠信如古人，薦書飛名上九關。
詩書自可老斲輪，智略足以解連環。
銅章屈宰山水縣，友聲相求不我頑。
鵬翼垂天公直起，燕巢見社身思還。
文思舜禹開言路，即看承詔著豸冠。
尚趨手板事直指，少忍吏道之多艱。
黄花零落一尊酒，別有天地非人寰。